**ELŐTERJESZTÉS**

**Körmend Város Önkormányzata Képviselő-testülete**

**2019. január 31-i ülésére**

**Tárgy: Döntés a 310/2004. (XII.16.) sz. határozat visszavonásáról**

Tisztelt Képviselő-testület!

Körmend Város Önkormányzata a **310/2004. számú határozatával** döntött arról, hogy a Körmend 1490 hrsz., árok elnevezésű ingatlant térítésmentesen használatba adja Fülöp Zsolt Körmend, Képúti liget 1. szám alatti lakos részére.

Tekintettel arra, hogy az ingatlanon csapadékvízelvezetési munkálatokat kíván az önkormányzat végezni, a terület használatát, és az erről szóló határozatot szükséges visszavonni, alábbiak szerint.

 Körmend Város Önkormányzata EU pályázati forrást nyert el a ***„Körmend iparterület infrastrukturális fejlesztése”*** elnevezésű projekt megvalósítására.

A beruházás során a Képúti liget és környéke is érintett a Rokkanttelepi árok és vízgyűjtő területéről összegyűjtendő, és elvezetendő csapadékvizek létesítményei által. A Körmend 1490 hrsz., „kivett árok” önkormányzati tulajdonban lévő ingatlan is a fejlesztési terület része, ahol egy 400-as beton csapadékvíz elvezető zárt gerincvezeték fog épülni. A korábbi, megszüntetésre irányuló elképzelések ellenére a vizek megfelelő elvezetéséhez szükség van a korábbi állapothoz hasonló, közműsáv létrehozására.

Az Önkormányzat szakemberei és a tervezők terepbejáráson tapasztalták, hogy a fent említett árok az Ötház utcától nyugatra betemetésre került és az önkormányzati árok területét elkerítették és növényeket ültettek e területre. Egy helyen betonozott kapubejárót létesítettek. Minderre az Önkormányzat nem adott engedélyt.

 A csapadékvizek megfelelő elvezetéséhez szükséges a vezeték kiépítése, ehhez Önkormányzat a szükséges tervet és engedélyeket beszerezte, az építést kivitelezőnek vállalásba adta, és a munkaterület átadása megtörtént. A kivitelezőnek szabad munkaterület biztosítása szükségszerű.

Felhívtuk valamennyi érintett szomszédos tulajdonos figyelmét, hogy az említett árok felújításához szükséges a betemetett szakasz kiárkolása a vízelvezető vezetékek megfelelő mélységbe történő elhelyezéséhez. Ezen munkák csak az említett bejáró és a kerítés lebontásával, valamint a nyomvonalba ültetett növények átültetésével, vagy kivágásával tudnak megvalósulni. Kértük megteremteni az építéshez szükséges munkaterületet, és azt, hogy az önkormányzati tulajdont közterületként szabadon hagyják. Az önkormányzati tulajdonú közműsáv helyreállítása zöldterületként fog megvalósulni, annak későbbi sorsáról az önkormányzat Képviselő-testülete tud dönteni.

Fülöp Zsolt térítésmentes használati jogát megszüntetni szükséges tehát a fentiek alapján. A 2004-es határozatot azért hozta meg a Képviselő-testület, mert 2004-ben úgy tűnt, hogy az árkot meg lehet szüntetni, azonban erre vonatkozó hatósági engedélyt nem kapott önkormányzatunk. A jelenlegi csapadékvíz mennyiség és gyakoriság mellett a vízelvezetést nem szabad elhagyni, az árok ne szüntethető meg, azt az építési engedély szerint szükséges megvalósítani.

Nem kérdés, hogy a köz érdeke, a közterületi csapadékvízek elvezetésének érdeke mindenek előtt áll. Fülöp Zsolt térítésmentesen használhatott idáig egy területet, de a köz érdekében ez a használat már nem biztosítható tovább.

Kérem Tisztelt Képviselő-testületet, hogy a határozati javaslatot elfogadni szíveskedjenek.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a 310/2004.sz. határozatát visszavonja, és a továbbiakban nem biztosítja az 1490 hrsz-ú ingatlan térítésmentes használatának lehetőségét Fülöp Zsolt Körmend, Képúti liget 1. szám alatti lakos részére. A körmendi 1490 hrsz. –ú, önkormányzati tulajdonú ingatlanon az Önkormányzat zárt csapadékvíz gyűjtő vezetéket épít az érvényes vízjogi engedély alapján, a TOP *„Körmendi Iparterület infrastrukturális fejlesztése”* csapadékvíz elvezetési munkák kapcsán.

Felelős: kiértesítésért Forró Szilvia irodavezető

Határidő: azonnal

Körmend, 2019. január 23.

 **Bebes István**

 **polgármester**